የመቐለ ከተማ ነዋሪዎች ጠቅላይ ሚኒስትሩ ከሦስት ዓመት በፊት ቃል የገቡትን የውኃ ችግር እንዲፈቱላቸው ጠየቁ
ጠቅላይ ሚኒስትር ኃይለ ማርያም ደሳለኝ ሐምሌ 1 ቀን 2009 ዓ.ም. ከመቐለ ከተማ ነዋሪዎች ጋር ባደረጉት ውይይት፣ ከሦስት ዓመታት በፊት ቃል የገቡላቸውን የመጠጥ ውኃ አቅርቦት ችግር እንዲፈቱላቸው የከተማዋ ነዋሪዎች ጠየቁ፡፡ ከውኃ በተጨማሪ የኤሌክትሪክ ኃይል ችግራቸውም በፌደራል መንግሥት እልባት እንዲያገኝ ጠይቀዋል፡፡የመቐለ ከተማ አዛውንቶች፣ ነጋዴዎችና ወጣቶች እንዲሁም የመንግሥት ሠራተኞችን የወከሉ ግለሰቦች ጥያቄያቸውን ለጠቅላይ ሚኒስትሩ አቅርበዋል፡፡ የከተማዋ ነዋሪዎች ዋና ዋና ችግሮች የመጠጥ ውኃና የኤሌክትሪክ ኃይል አቅርቦት ችግሮች መሆናቸውን ደጋግመው ገልጸዋል፡፡ የትግራይ ንግድና ዘርፍ ማኅበራት ምክር ቤት ፕሬዚዳንት አቶ አሰፋ ገብረ ሥላሴ፣ ሕዝቡ በወር አንዴ ወይም ሁለቴ ውኃ ማግኘቱ ተስፋ አስቆርጦት እንደቆየ ተናግረዋል፡፡ ሆኖም የመቐለ ኢንዱስትሪ ፓርክ መገንባት ለከተማዋ ነዋሪዎች መፍትሔ ይዞ በመምጣቱ፣ የተስፋ ጭላንጭል እንዲታያቸው ማድረጉንም ጠቁመዋል፡፡ በኤሌክትሪክ ኃይል ረገድም ክልሉ ከፍተኛ ችግሮች ስላሉ፣ የኃይል አቅርቦትም እንዲፋጠን ጠይቀዋል፡፡ ‹‹ክልላችን በጦርነትና በድርቅ የተራቆተ እንደመሆኑ፣ ትልልቅ ግድብና መስኖ ያስፈልገናል፡፡ የፌደራል መንግሥት ትልቅ የግድብ ግንባታ እንዲካሄድ ትኩረት ይስጥበት፤›› ብለዋል፡፡እናቶችም ልጆቻቸውን ለትግል በመሰዋት ለውጥ እንዲመጣ አስተዋጽኦ ማድረጋቸውን ጠቅሰው፣ ‹‹የትግራይ እናት ሰላም ለማግኘት ልጆቿን ገብራ ትግሉን ለዚህ ለውጥ ብታበቃም በውኃ እጦት እየተጠማች ነው፤›› ያሉ አንዲት እናት የክልሉ ብቻ ሳይሆኑ ለአገሪቱ ሰላም የታገሉ እናቶች ለምን እንዲህ ያለው ችግር እንደሚጠናባቸው ጠይቀዋል፡፡አቶ አሰፋም ሆኑ ሌሎችም የከተማዋ ነዋሪዎች አንዳንዶች የልዩነት ችግር እንዳለ በማስመሰል ተፋቅሮ የሚኖረውን ሕዝብ፣ ትግራይ የልዩ ተጠቃሚ ክልል እንደሆነች በማስመሰል በሚነዙት ወሬ ችግር እየተፈጠረ በመሆኑ የፌደራል መንግሥት ምን እየሠራ እንደሚገኝ ጠይቀዋል፡፡ከእነዚህ ጥያቄዎች በተጨማሪ በኢትዮ ኤርትራ ጦርነት ምክንያት ሰላምም ጦርነትም የሌለበት ቀጣና ውስጥ ስለሚገኙ አካባቢዎች ጉዳይ፣ ስለክልሉ ወጣት ሥራ አጦች፣ ፋብሪካዎች ለሠራተኞች ስለሚከፍሉት አነስተኛ ደመወዝ ጉዳይ፣ ስለሳዑዲ ተመላሾች፣ ቱሪስቶች በመንገድ ችግር ምክንያት ሊጎበኟቸው ስላልቻሉ የክልሉ ቅርሶች፣ ስለመንግሥት አመራሮች የትምህርት ዕድልና ስለሌሎችም ጉዳዮች ያነሷቸውን ጥያቄዎች ለጠቅላይ ሚኒስትሩ አቅርበዋል፡፡ጠቅላይ ሚኒስትሩ ከቀረቡላቸው መካከል ቀዳሚ በማድረግ ምላሽ የሰጡባቸው ጥያቄዎች የውኃና የኤሌክትሪክ ኃይል ችግሮች ላይ ነው፡፡ ‹‹የዛሬ ሦስት ዓመት ከእናንተ ጋር ተወያይቼ የቤት ሥራ ይዤ ሔጄ ነበር፡፡ እውነት ለመናገር የበኩሌን ጥረት አድርጌያለሁ፡፡ ከአቅም በላይ በሆነ ምክንያት ነው የዘገየው፤›› በማለት ምላሽ የሰጡት ጠቅላይ ሚኒስትሩ፣ በክልሉ ለመስኖ ሥራዎች የሚውል ብድር ለማግኘት ባለመቻሉ እንደሆነና በአሁኑ ወቅት ግን የቻይና መንግሥት ይሁንታውን በመስጠቱ አጥኚ ቡድን ልኮ በማጣራት ተስፋ የሚሰጥ ውጤት መገኘቱን ገልጸዋል፡፡በኤሌክትሪክ ኃይል አቅርቦት ረገድም ግልገል ጊቤ ሦስትን ጨምሮ የተከዜ ኃይል ማመንጫ፣ እንዲሁም የህዳሴው ግድብ ተስፋ እንደሚደረጉ ጠቅሰው፣ በመስኖ ልማትም የግድብ ግንባታ በክልሉ አይጀመር እንጂ በራያ አካባቢ የጉድጓድ ውኃ የማልማት ፕሮጀክት እየተካሄደ እንደሚገኝ ለነዋሪዎቹ አስታውሰዋል፡፡ ከዚህ ባሻገር ግን አርሶ አደሮች የተወሰነ ክፍያ እያዋጡ የሚጠቀሙበትን አሠራር በመዘርጋት፣ የፋይናንስ ጥያቄዎቹን በዚህ መንገድ በመመለስ ግድቦችን እየገነባ የሚያስተዳድር ኮርፖሬሽን በመቋቋሙ፣ በተከዜ ወንዝ ላይ ስምንት ግድቦችን በመገንባት ለመስኖ ብቻም ሳይሆን ለኃይል ማመንጫነት እንደሚውል አስታውቀዋል፡፡ ይህም ሆኖ ከፌዴራል የሀብት ክፍፍልና የገንዘብ አመዳደብ ሥርዓት ውጪ ምንም ነገር ለማድረግ ቃል እንደማይገቡም አሳስበዋል፡፡ ‹‹እኔ ከደቡብ ክልል የመጣሁ ሰው ነኝ፡፡ በፈለግሁ ጊዜ ሀብት ሁሉ ወደ ደቡብ ክልል እንዲሄድ ማድረግ የማልችልበት ሥርዓት ነው ያለን፡፡ አሥሬ ብትለምኑኝ እንኳ ከዚያ ሥርዓት ውጪ ልሄድ አልችልም፡፡ ወሬኞች እንደሚሉት ሳይሆን፣ ያለ አድልዎ ከፌዴራል ሥርዓት ውጪ ቃል ልገባላችሁ አልችልም፤›› በማለት የመቐለን የውኃ አቅርቦት ችግር ለመቅረፍ ቃል የገቡት የፌደራል ሥራ ድርሻ በመሆኑ እንደሆነም ጭምር አስረድተዋል፡፡ክልሉ ልዩ ተጠቃሚ እንደሆነ ተደርጎ ይወራል ለሚለው ጥያቄም ምላሽ ሰጥተዋል፡፡ ‹‹አውቆ የተኛን ቢቀሰቅሱት አይሰማም፤›› በማለት በማኅበራዊ ሚዲያ የሚነዛው ሁሉ ገደብ እንዲበጅለት ማድረግ ይገባል በማለት ምላሽ ሰጥተዋል፡፡ ‹‹ኢትዮጵያ የሁላችን እንደሆነች የሚስቱ አሉ፤›› ያሉት ጠቅላይ ሚኒስትሩ፣ ‹‹6,400 ሜጋ ዋት የኤሌክትሪክ ኃይል የሚያመነጨው የህዳሴው ግድብ ቤንሻንጉል ስላለ፣ የቤንሻንጉል ብቻ ማለት ነው? የተከዜ ኃይል ማመንጫ በትግራይ ስላለ የትግራይ ነው ማለት ነው?›› በማለት በየክልሉ የሚገኙ አገራዊ መሠረተ ልማቶች የሁሉም ሕዝብ መገልገያ ናቸው ብለዋል፡፡በኢትዮ ኤርትራ ጦርነት ወቅት ጉዳት የደረሰባቸው ከአሊቴና እስከ ሑመራ ያሉ የድንበር አካባቢዎችን ጉዳት ለመቀነስ ውይይት እየተደረገ እንደሚገኝ ጠቁመው፣ ‹‹ውይይቱ ሲቋጭ ውጤቱን እናሳውቃለን፤›› ብለዋል፡፡ ‹‹ሆኖም በእነዚህ አካባቢዎች የሚኖረው ሕዝብ ከኢንቨስትመንትና ከሌሎችም እንቅስቃሴዎች መጠቀም እንዳልቻለ እንገነዘባለን፤›› ሲሉም አክለዋል፡፡  በሌሎችም በርካታ ጉዳዮች ላይ ምላሽና ማብራሪያ የሰጡት ጠቅላይ ሚኒስትሩ፣ በማኑፋክቸሪንግ ዘርፍ የተሰማሩ ባለሀብቶች የሚከፍሉት አነስተኛ ደመወዝ፣ እንዲሁም በመንግሥት ሥራ ኃላፊነት ላይ ለሚገኙ የሚሰጡ የትምህርት ዕድሎችን በተመለከተ የሰጧቸው ምላሾች ተጠቃሽ ናቸው፡፡በአሁኑ ወቅት በማኑፋክቸሪንግ ዘርፍ የሚከፈለው ደመወዝ አነስተኛም ቢሆንም ለመግቢያ ያህል በመሆኑ፣ ‹‹ባለሀብቱን ትርፋማ ስታደርጉና ውጤታማነታችሁ ሲሻሻል የመደራደር አቅማችሁ ስለሚጨምር፣ የትርፍ ድርሻ ተጋሪነታችሁን በመጠየቅ ተጨማሪ እንዲከፈላችሁ ማድረግ ትችላላችሁ፤›› ብለዋል፡፡ለአመራሮች መሰጠት ስለሚገባው የትምህርት ዕድል ሲያብራሩም ሁሉም አመራር እንደ የአገልግሎቱ የትምህርት ዕድል የማግኘት መብት እንዳለውና ራሱን ማሻሻል እንደሚገባው ተናግረው፣ ‹‹የደቡብ ክልል አመራር እንድሆን ድርጅቴ ሲጠይቀኝ የፒኤችዲ ትምህርት ዕድል አግኝቼ ነበር፡፡ ሆኖም ትግል ይሻላል፣ ለሕዝብ ራስን አሳልፎ መስጠት ዕንቁና ክብር ስለሆነ እሱን መርጬና አስበልጬ ይኸው እስካሁን ፒኤችዲ አልተማርኩም፤›› ያሉት ጠቅላይ ሚኒስትሩ፣ ራስን በማሻሻል ሰበብ ግን ሁሌም ሥራ እየተው መማር እንደማይቻል ጠቁመዋል፡፡በአማራና በትግራይ ክልሎች ለተፈጠረው አለመግባባትና ግጭት ዋናው ተጠያቂ እኛው የበላይ አመራሮች ነን ያሉት አቶ ኃይለ ማርያም፣ የግጭቱ መድረክ የስፖርት ሜዳዎች ጭምር እየሆኑ መምጣታቸውንም በተመለከተ ምላሽ  ሰጥተዋል፡፡ ‹‹ጠባብነት ትግራይ ውስጥ አለ፡፡ ትምክህተኝነት አማራ ውስጥ አለ፡፡ መረጃው አለኝ፤›› ብለዋል፡፡ በሁለቱ ክልሎች የስፖርት ቡድኖች መካከል ሜዳ ውስጥ የተደረጉ የስድብ ልውውጦችን ከተቀረፁ ምሥሎች መመልከታቸውን ገልጸው፣ ሁኔታው አደገኛ እንደሆነ አስረድተዋል፡፡ ‹‹አመራሮች ነን የብልሽቱ ተጠያቂዎች፡፡ ከላይ ያለው ሲስተካከል ከታች ያለውም ይስተካከላል፤›› በማለት ስብሰባውን አሳርገዋል፡፡ ጠቅላይ ሚኒስትሩ በተነሱላቸው ነጥቦች ላይ ምላሽ ቢሰጡም፣ ሕዝቡ ማግኘት የፈለገውን ስለማግኘቱ አንዳንድ ነዋሪዎችን ያነጋገረው ሪፖርተር፣ ለዋናው ችግራቸው አሁንም በተስፋ የተሞላ ምላሽ እንደተሰጣቸው ገልጸዋል፡፡   